

Tlačová správa SKDP

**Podnikatelia majú zodpovednosť za účtovníctvo, aj keď ho vedie externá firma**

**Bratislava, 3. júla 2025**

**Mnohé firmy a živnostníci si vedenie účtovníctva zabezpečujú prostredníctvom externých poskytovateľov. Hoci zákon umožňuje túto činnosť na nich delegovať, podnikatelia by nemali zabúdať, že zodpovednosť za účtovníctvo, daňové priznania a účtovné závierky zostáva vždy na nich, a to bez ohľadu na to, kto im účtovníctvo spracováva. Potrebné je si však uvedomiť, že účtovník nerovná sa automaticky daňový poradca. Legálne poskytovať daňové poradenstvo totiž môžu iba daňoví poradcovia a nemôžu ho poskytovať ekonómovia ani účtovníci.**

Podľa platnej legislatívy môže účtovná jednotka poveriť vedením účtovníctva inú fyzickú alebo právnickú osobu. To však nezbavuje podnikateľa alebo konateľa spoločnosti zákonnej zodpovednosti. *„Zmluva s externým účtovníkom nie je ochranný štít. V prípade chýb, pokút alebo nepriznanej dane nesie následky vždy klient – teda samotný podnikateľ,“ upozorňuje daňový poradca Slovenskej komory daňových poradcov Róbert Kalmár.*

Preto je vhodné, aby si podnikatelia dôsledne zvážili komu v rámci svojho podnikania zveria na starosti finančné záležitosti. Účtovník je zodpovedný za technické spracovanie účtovníctva a prípadne aj daňových priznaní podľa predložených dokladov. *"Ak vznikne situácia, ktorá si vyžaduje odborné posúdenie z pohľadu daňových zákonov, alebo akákoľvek neistota pri ich posúdení, je najvhodnejšie osloviť daňového poradcu. Daňový poradca má nielen odborné vzdelanie a skúsenosti, ale aj zákonom upravenú zodpovednosť a povinnosť mať uzatvorené poistenie zodpovednosti za škodu, čo poskytuje klientovi dodatočnú ochranu," vysvetľuje Kalmár.*

Firma si môže najať externú firmu, alebo si môže viesť účtovníctvo internými kapacitami. Externý účtovník alebo poradenská spoločnosť má často k dispozícii širší tím odborníkov a zvyčajne disponuje profesijným poistením zodpovednosti. Výhodou je aj skúsenosť z rôznych sektorov a komplexnejšie poradenstvo. Interný účtovník (zamestnanec) zase lepšie pozná interné procesy firmy, ale jeho zodpovednosť v prípade pochybenia je obmedzená Zákonníkom práce. *"Rozdiel v zodpovednosti interného a externého účtovníka spočíva najmä v právnom vzťahu k firme a možnostiach uplatnenia náhrady škody. Výhodou spolupráce s daňovým poradcom je, že disponuje profesijným poistením zodpovednosti za škodu, čo výrazne znižuje finančné riziko podnikateľa v prípade chyby," konštatuje Kalmár.*

Za porušenie zákonných povinností hrozia podnikateľom sankcie. Napríklad za nepodanie daňového priznania môžu dostať pokutu od 30 eur do 16 000 eur. Za nezostavenie účtovnej závierky môže byť sankcia až do výšky 3 miliónov eur. Ďalšie sankcie môžu hroziť aj za porušenie účtovných postupov, hoci nemali vplyv na výšku dane. Účtovníci a daňoví poradcovia sa dopĺňajú v službách pre podnikateľov, nesmie sa zameniť ich zodpovednosť za daňové rady. *"Skúsený daňový poradca dokáže pomôcť aj pri kontrole účtovníctva, hoci to bežne nepatrí do jeho kompetencie. V praxi sú totiž vedenie účtovníctva a daňové poradenstvo dve neoddeliteľne prepojené oblasti – bez správneho zaúčtovania totiž nie je možné urobiť korektné daňové posúdenie. Daňový poradca sa preto často zaoberá aj kvalitou účtovných údajov a musí disponovať aj vedomosťami z tejto oblasti," dodal Kalmár.*

**Odporúčania ako podnikateľ môže skontrolovať prácu svojho účtovníka**

1. **Vyžiadajte si vysvetlenie základných čísel**
	* Účtovník by mal jasne a jednoducho vysvetliť výsledok hospodárenia, výšku dane z príjmov a ďalšie kľúčové údaje.
2. **Overte si súlad s reálnym stavom**
	* Skontrolujte, či stav na bankových účtoch v účtovníctve sedí so skutočnými zostatkami.
	* Porovnajte evidované pohľadávky a záväzky s reálnymi dokladmi (faktúrami).
3. **Požiadajte o podklady k účtovnej závierke a daňovému priznaniu**
	* Dobrý účtovník by mal bez problémov predložiť výpočty a vysvetlenia k vykázaným sumám.
4. **Prejdite si významné účtovné a daňové úpravy**
	* Opýtajte sa, prečo boli urobené určité odpočty alebo pripočítateľné položky k základu dane.
5. **Skontrolujte stav zásob, majetku a vlastného imania**
	* Uistite sa, že údaje v účtovníctve odrážajú realitu (napr. vozidlá, stroje, zásoby na sklade).
6. **Nastavte si základnú kontrolnú rutinu**
	* Minimálne raz za kvartál si vyžiadajte prehľad o hospodárení a výkaz ziskov a strát.
7. **Zaujímajte sa o neštandardné alebo vysoké položky**
	* Ak niečo „vyskočí“ – výrazne vyšší náklad alebo zmena vo výnose – pýtajte sa prečo.
8. **Komunikujte aktívne a pravidelne**
	* Účtovník by mal byť vaším partnerom – neváhajte klásť otázky a pýtať si vysvetlenia.
9. **Zvážte externý dohľad alebo konzultáciu s daňovým poradcom**
	* V prípade nejasností alebo významných rozhodnutí sa určite oplatí obrátiť sa na daňového poradcu.



 **O SKDP**

Slovenská komora daňových poradcov (SKDP) združuje daňových poradcov a udržiava úroveň daňového poradenstva na Slovensku. Jej cieľom je podporovať všetkých členov komory v ich profesii a poskytovať im pravidelné odborné vzdelávanie počas celej kariéry. Podieľa sa na príprave legislatívy a snaží sa ovplyvniť jej výslednú podobu. Slovenská komora je členom medzinárodnej Európskej daňovej konfederácie (CFE - Confederation Fiscale Europeenne), ktorá združuje národné organizácie (komory).

**V prípade otázok kontaktujte:**

Slovenská komora daňových poradcov

**Mgr. Martina Rybanská**

**špecialistka pre PR a internú komunikáciu**

email: press@skdp.sk

tel: +421 915 908 760